กระทรวงสาธารณสุข ร่วมภาคีเครือข่าย ชวนคนไทย งดเหล้าตลอดเข้าพรรษา ด้วยวิธี 1 ลด 3 เพิ่ม เนื่องในวันงดดื่มสุราแห่งชาติ ปี 2565
นายแพทย์ธงชัย เลิศวิไลรัตนพงศ์ รองปลัดกระทรวงสาธารณสุข กล่าวในการแถลงข่าว กิจกรรมรณรงค์วันงดดื่มสุราแห่งชาติ ประจำปี 2565 ว่า วันเข้าพรรษาของทุกปี ถือเป็น “วันงดดื่มสุราแห่งชาติ” ซึ่งปีนี้ตรงกับวันที่ 14 กรกฎาคมนี้ โดยพลเอกประยุทธ์ จันทร์โอชา นายกรัฐมนตรีได้มอบคำขวัญไว้ว่า “ปลอดเหล้า ปลอดโรค ปลอดภัย ห่างไกลโควิด 19” โดยให้ความสำคัญกับสุขภาพของประชาชนคนไทยเนื่องจากการลด ละ เลิก ดื่มเครื่องดื่มแอลกอฮอล์ งดการสังสรรค์ ไม่ไปในสถานที่แออัด จะเป็นการช่วยเสริมสร้างภูมิคุ้มกันของร่างกาย ช่วยลดความเสี่ยงในการติดเชื้อ ลดความรุนแรงของโรคโควิด 19 ทำให้ประเทศไทยสามารถเดินหน้าเข้าสู่การเป็นโรคประจำถิ่นได้อย่างปลอดภัย กระทรวงสาธารณสุข จึงร่วมกับภาคีเครือข่ายจัดกิจกรรมรณรงค์ ชวนคนไทยงดเหล้าตลอดเข้าพรรษา “ปลอดเหล้า ปลอดโรค ปลอดภัย ห่างไกลโควิด 19” เนื่องในวันงดดื่มสุราแห่งชาติ ปี 2565 ด้วยวิธี “1 ลด 3 เพิ่ม” ลดการดื่มแอลกอฮอล์ เพิ่มเงินในกระเป๋า เพิ่มภูมิคุ้มกันร่างกาย เพิ่มความสุขในครอบครัว พร้อมชวนประชาชน หรือผู้ที่มีปัญหาจากการดื่มเครื่องดื่มแอลกอฮอล์ ประเมินความเสี่ยง ได้ที่สถานพยาบาลในสังกัดทุกแห่ง หรือผ่านเว็บไซต์ “ติดเหล้ายัง-ดอทคอม” และลงนามปฏิญาณตนงดเหล้าเข้าพรรษา ออนไลน์ได้ที่ www.stopdrink.com/signด้านนายโสภณ สุวรรณรัตน์ รองหัวหน้าผู้ตรวจราชการกระทรวงมหาดไทย กล่าวว่า กระทรวงมหาดไทย ได้ขอความร่วมมือไปยังผู้ว่าราชการจังหวัด ขับเคลื่อนกลไกท้องถิ่นเลิกเหล้า ใช้กลไกทุกระดับในชุมชนมาช่วยรณรงค์ให้เห็นถึงพิษภัยสุราที่กระทบต่อครอบครัว ชุมชน สังคมนพ.โอภาส การย์กวินพงศ์ อธิบดีกรมควบคุมโรค กล่าวว่า เครื่องดื่มแอลกอฮอล์เป็นยาเสพติดที่คนนิยมกินมากสุด เป็นปัจจัยเสี่ยงสุขภาพทั้งกายและจิต ก่อโรคกว่า 230 โรค ทำให้เกิดอันตราย การพิการและเสียชีวิตก่อนวัยอันควร สร้างต้นทุนสูญเสีย กว่า 8 หมื่นล้านบาท  วันงดดื่มสุราแห่งชาติปีนี้ จะเน้นส่งเสริมวัฒนธรรมที่ดี เลือกคนและองค์กรที่โดดเด่นเป็นตัวอย่างลด ละ เลิก เครื่องเครื่องดื่มแอลกอฮอล์ ให้รับรางวัลเชิดชูเกียรติ ทั้งระดับบุคคล องค์กร และศิลปินดารา รวม 40 รางวัล